Folketing
2013-05-29

Danmark skal omstilles til en grøn økonomi, og den økonomiske krise skal løses i sammenhæng med, at vi løser klima- og miljøkrisen. I regeringsgrundlaget slås det fast, at kloden ikke kan bære presset på ressourcer og klima, hvis den nuværende retning fastholdes. Derfor står bæredygtighed, en grøn økonomi og en konkret indsats over for stigende forureningsproblemer, ressourcemangel og klimaforandringer meget højt på regeringens dagsordenen. Det er smukke ord, men hvorfor så vækstpakker, hvor uligheden og fattigdommen øges gennem voldsomt nedsatte ydelser til nogle af landets fattigste borgere og forringelse af den offentlige sektor? Hvorfor bruge pengene til skattelettelser til de rigeste selskaber, tilskud til boligejernes investeringer, uanset relevansen for miljø og klima, og til at gøre det billigere at forurene og mindre attraktivt at spare på energien? Jeg er godt klar over, at regeringen sammen med Enhedslisten startede med at afskaffe fattigdomsydelserne, men hvorfor så indføre nye fattigdomsydelserne for andre grupper, og hvorfor ikke leve op til løfterne om at fjerne tidsbegrænsningerne på sygedagpenge?